
	Легенда на използваните знаци

		*	Процедура на консултация
	***	Процедура на одобрение
	***I	Обикновена законодателна процедура (първо четене)
	***II	Обикновена законодателна процедура (второ четене)
	***III	Обикновена законодателна процедура (трето четене)

(Посочената процедура се базира на правното основание, предложено в проекта на акт.)







	Изменения към проект на акт

	Изменения в две колони, внесени от Парламента

Заличаванията се обозначават с получер курсив в лявата колона. Заместванията се обозначават с получер курсив в двете колони. Новият текст се обозначава с получер курсив в дясната колона.

В първия и втория ред на антетката на всяко изменение се посочва съответната част от текста в разглеждания проект на акт. Ако изменението се отнася до съществуващ акт, който проектът на акт има за цел да измени, антетката съдържа и трети и четвърти ред, където се посочват съответно съществуващият акт и съответната разпоредба от него.

Изменения, внесени от Парламента под формата на консолидиран текст

Новите части от текста се посочват с получер курсив. Заличените части от текста се посочват със символа ▌или се зачеркват. Заместванията се обозначават, като се посочва с получер курсив новият текст и се заличава или зачерква заместваният текст. 
По изключение не се отбелязват измененията с чисто техническо естество, които се нанасят от службите с оглед изготвянето на окончателния текст.

ПРОЕКТ НА ЗАКОНОДАТЕЛНА РЕЗОЛЮЦИЯ НА ЕВРОПЕЙСКИЯ ПАРЛАМЕНТ
относно предложението за регламент на Съвета относно повишаване на сигурността на личните карти на гражданите на Съюза и на документите за пребиваване, издавани на гражданите на Съюза и на членовете на техните семейства, които упражняват правото си на свободно движение
(COM(2024)0316 – C10‑0112/2024 – 2024/0187(CNS))
(Специална законодателна процедура – консултация)
Европейският парламент,
–	като взе предвид предложението на Комисията до Съвета (COM(2024)0316),
–	като взе предвид член 77, параграф 3 от Договора за функционирането на Европейския съюз, съгласно който Съветът се е консултирал с него (C10‑0112/2024),
–	като взе предвид член 84 от своя Правилник за дейността,
–	като взе предвид доклада на комисията по граждански свободи, правосъдие и вътрешни работи (A10‑0000/2024),
1.	одобрява предложението на Комисията;
2.	приканва Съвета, в случай че възнамерява да се отклони от текста, одобрен от Парламента, да информира последния за това;
3.	призовава Съвета отново да се консултира с него, в случай че възнамерява да внесе съществени изменения в текста, одобрен от Парламента;
4.	възлага на своя председател да предаде позицията на Парламента съответно на Съвета и на Комисията, както и на националните парламенти.

Регламент (ЕС) 2019/1157 на Европейския парламент и на Съвета от 20 юни 2019 година относно повишаване на сигурността на личните карти на гражданите на Съюза и на документите за пребиваване, издавани на гражданите на Съюза и на членовете на техните семейства, които упражняват правото си на свободно движение, започна да се прилага на 2 август 2021 г. Той установява общи минимални стандарти за елементите на сигурността и формàта на документите, включени в неговия обхват, и беше част от плана за действие от декември 2016 г. за укрепване на европейския отговор на измамите с документи за пътуване като фактор, способстващ за тероризма и организираната престъпност (COM(2016)790). 

В своята позиция от 2018 г. Европейският парламент подчерта значението на подобряването на стандартите за сигурност на тези документи не само в борбата срещу документните измами и кражбата на самоличност, но и за улесняване на упражняването на правото на свободно движение в рамките на ЕС. Особено внимание беше отделено на въвеждането на възможно най-високите стандарти за защита и сигурност на данните, особено по отношение на биометричните данни, както и на защитата на малолетните и непълнолетните лица. Парламентът също така настоя за включването на знамето на ЕС върху всички лични карти и документи за пребиваване като видим символ на „гражданството на ЕС“ в допълнение към националната идентичност на гражданите, като така им се предоставят допълнителна защита и права. 

В решението си от 21 март 2024 г. (дело C-61/22, Landeshauptstadt Wiesbaden) Съдът на Европейския съюз обяви Регламент (ЕС) 2019/1157 за недействителен поради избора на неправилно правно основание. Според Съда Регламент (ЕС) 2019/1157 е трябвало да бъде приет на основание член 77, параграф 3 от Договора за функционирането на Европейския съюз (ДФЕС), който предвижда специална законодателна процедура, вместо на основание член 21, параграф 2 от ДФЕС. Съдът също така реши, че действието на Регламент 2019/1157 следва да се запази до влизането в сила на регламент без допуснати пороци, който да го замени, и определи срок от две години, считано от 1 януари на годината, следваща датата на постановяване на решението му, като разумен срок за приемането на новия регламент. 

Другите възможни основания за недействителност на Регламент (ЕС) 2019/1157, представени пред Съда, т.е. предполагаемото неспазване на Хартата на основните права на Европейския съюз и на Общия регламент относно защитата на данните, бяха отхвърлени.

На 23 юли 2024 г. Европейската комисия представи проект за регламент на Съвета относно повишаване на сигурността на личните карти на гражданите на Съюза и на документите
за пребиваване, издавани на гражданите на Съюза и на членовете на техните семейства, които упражняват правото си на
свободно движение, което, както е препоръчано от Съда, се основава на член 77, параграф 3 от ДФЕС. Новото предложение в голяма степен възпроизвежда текста на Регламент (ЕС) 2019/1157 във вида, в който бе приет от Парламента и Съвета. Както е отбелязано в обяснителния меморандум на Комисията към предложението, в текста от 2019 г. бяха предложени ограничен брой промени, за да се включат необходимите процедурни корекции и да се направи преглед на развитието, настъпило след приемането на Регламент (ЕС) 2019/1157.

Докладчикът приветства предложението на Комисията, тъй като отразява по същество текста, одобрен от Парламента през 2019 г., чийто подход и цели продължават да бъдат валидни в настоящия контекст, и споделя оценката, че в разглеждания регламент на Съвета следва да бъдат въведени само ограничени промени спрямо Регламент (ЕС) 2019/1157.

